סקר ערוץ 2: לפיד מתחזק - לראשונה גוש חוסם לנתניהו - פוליטי - TheMarker
על פי הסקר, "יש עתיד" מפלגתו של יאיר לפיד זוכה ב-26 מנדטים לעומת 22 של הליכוד בראשות נתניהו
10.03.2017 20:32 עודכן ב: 20:59
בנימין נתניהו ויאיר לפידאורן נחשון
האם לראשונה זה זמן רב נרשם גוש חוסם לראש הממשלה בנימין נתניהו? על פי סקר ערוץ 2 שפורסם הערב בתוכנית "אולפן שישי", התשובה לכך חיובית. המשתתפים בסקר נשאלו אילו הבחירות היו נערכות היום – למי הייתם מצביעים?
זו חלוקת המנדטים על פי הסקר שערכו מינה צמח ומנו גבע ממכון מדגם, בשיתוף אי פאנל (בסוגריים - מספר המנדטים בכנסת הנוכחית):
יש עתיד בראשות יאיר לפיד - 26 מנדטים (לעומת 11 מנדטים בכנסת הנוכחית)
הליכוד - 22 מנדטים (30 בכנסת הנוכחית)
המחנה הציוני 11 (24)
הבית היהודי - 11 (8)
כולנו - 7 (10)
יהדות התורה - 7 (6)
ישראל ביתנו 7 (6)
שס - 6 (7)
מרצ - 6 (5)
בוגי יעלון - 4 (0)
על פי עיתונאי חדשות 2 עמית סגל, "מהסקר עולה, לראשונה מזה שנים, כי במצב הפוליטי הנוכחי ראש הממשלה בנימין נתניהו לא יוכל להרכיב ממשלה. יאיר לפיד ממשיך להתחזק בעקביות בכל סקר. אבל החידוש המרכזי הוא השאלה מהיכן מגיעים המנדטים האחרונים שלו. וכאן רואים את מגמת ההתעצמות של לפיד על חשבון הימין, על חשבון הליכוד ושותפיו הטבעיים. לפיד מצליח לעשות את מה שלא הצליחו לעשות לבני והרצוג בעבר, ולכרסם, לכווץ, את הגוש של בנימין נתניהו".
הליכוד בראשות נתניהו נחלש בסקר הזה בשני מנדטים לעומת הסקר הקודם - על רקע החקירה המתנהלת נגד ראש הממשלה. מספירת "המנדטים" בסקר עולה כי לכאורה הגוש החוסם לנתניהו (כלומר המפלגות שלכאורה לא יישבו איתו בממשלה) מורכב מהמחנה הציוני, מרצ, יש עתיד, המפלגה של יעלון והרשימה המשותפת.
במצב כזה, אומר סגל, "לנתניהו אין יכולת להרכיב ממשלה. בנתונים כאלה, יוכל לפיד לכפות שותפות, רוטציה על הליכוד. בכל סקר ששודר בשנים האחרונות עלה כי היחיד שיכול להרכיב ממשלה הוא נתניהו. אך בסקר הזה הממשלה היחידה שמסתמנת היא ממשלת רוטציה בין לפיד לבין הליכוד".
עוד על פי סגל, "רשימתו של שר הביטחון לשעבר משה (בוגי) יעלון, שהצהיר בעבר כי ירוץ להנהגת המדינה, נמצאת על גבול אחוז החסימה, עם 4 מנדטים בלבד. עוד לפני שהוקמה באופן רשמי, חצי מבוחריה הפוטנציאליים כבר נטשו ועברו ליאיר לפיד. שלושה מארבעת המנדטים של יעלון מגיעים מבוחרי הימין, וברור מהנתונים האלה שיעלון לא יוכל לשרוד כאופציית הנהגה - הוא יצטרך כנראה לרוץ עם מפלגה אחרת".